Predlog SKLEP SVETA o določitvi sestave Ekonomsko-socialnega odbora /* COM/2014/0227 final - 2014/0129 (NLE) */





OBRAZLOŽITVENI MEMORANDUM 1. OZADJE PREDLOGA Člen 301 Pogodbe o delovanju Evropske unije (PDEU) določa, da število članov Ekonomsko-socialnega odbora, ki se v skladu s svojim poslovnikom imenuje „Evropski ekonomsko-socialni odbor“, (v nadaljnjem besedilu: odbor) ne sme preseči 350. Sestava odbora je bila do začetka veljavnosti Lizbonske pogodbe določena v pogodbah. Od takrat pa drugi odstavek člena 301 določa, da Svet na predlog Komisije soglasno sprejme sklep, s katerim določi sestavo odbora. Člen 7 Protokola (št. 36) o prehodni ureditvi je „do začetka veljavnosti sklepa iz člena 301 Pogodbe o delovanju Evropske unije“ ohranil sestavo odbora, kot je bila prej določena v členu 258 Pogodbe ES. S 1. julijem 2013 je bila sestava odbora prilagojena s členom 23(1) Akta o pogojih pristopa Republike Hrvaške. Člen 23(2) tega akta določa, da se število članov odbora „zaradi upoštevanja pristopa Hrvaške začasno poveča na 353 za obdobje od dne pristopa do konca mandata, med katerim Hrvaška pristopi k Uniji, ali do začetka veljavnosti sklepa iz drugega odstavka člena 301 PDEU, kar je prej.“ Sedanji mandat odbora se konča 20. septembra 2015. Zato mora Svet pravočasno sprejeti sklep o sestavi odbora, in sicer preden začne postopek za naslednji mandat odbora za obdobje 2015–2020. Treba je opozoriti, da člen 300(5) PDEU določa, da pravila, ki urejajo sestavo posvetovalnih organov (Ekonomsko-socialnega odbora in Odbora regij), „redno preverja Svet ob upoštevanju gospodarskega, socialnega in demografskega razvoja v Uniji. Svet na predlog Komisije v ta namen sprejema sklepe.“ 2. REZULTATI POSVETOVANJ Z ZAINTERESIRANIMI STRANMI V Uniji ni bilo od medvladne konference, ki je sprejela besedilo Lizbonske pogodbe, nobenega gospodarskega, socialnega in demografskega razvoja, ki bi upravičil večjo spremembo sestave odbora. Zato je ta predlog omejen na določitev števila članov odbora za vsako državo članico. Komisija poleg tega sprejema ta predlog skupaj s svojim predlogom o sestavi Odbora regij, v katerem je ustrezno upoštevala priporočila samega odbora za njegovo sestavo. Iz zgoraj navedenih razlogov se je Komisija odločila, da o tej zadevi ne bo izvedla širšega posvetovanja. 3. PRAVNI ELEMENTI PREDLOGA 3.1 Pravna podlaga Predlog temelji na drugem odstavku člena 301 PDEU, ki določa, da Svet soglasno sprejme sklep, s katerim določi sestavo odbora. 3.2 Razlaga predloga Po pristopu Hrvaške ni mogoče v celoti ohraniti sedanje sestave odbora po izteku mandata sedanjih članov, saj bi bilo preseženo največje število sedežev, kakor je določeno v Pogodbi. Pogodbe ne vsebujejo določb o tem, kako določiti sestavo Ekonomsko-socialnega odbora ali Odbora regij v okviru 350 dovoljenih članov. V nasprotju s tem pa so merila za sestavo Evropskega parlamenta določena v členu 14(2) Pogodbe o Evropski uniji. Medtem ko Parlament sestavljajo neposredno izvoljeni predstavniki državljanov Unije, je odbor sestavljen iz predstavnikov organizacij delodajalcev, delojemalcev in drugih predstavnikov civilne družbe (člen 300(2) PDEU). Zato je prednostna skrb zagotoviti, da se v odboru sliši glas delodajalcev, delojemalcev in civilne družbe, ne pa vzpostavitev neposredne povezave s številom prebivalcev v posameznih državah članicah. Komisija meni, da bi bilo treba v čim večji meri ohraniti sedanje ravnotežje v sestavi odbora, saj je rezultat zaporednih medvladnih konferenc. Zato predlaga čim manj sprememb, in sicer zmanjšanje sedanjega števila sedežev, dodeljenih državi članici, za največ enega ter – ob spoštovanju najmanjšega števila petih sedežev na državo članico (sedanje število sedežev za Malto), ki omogoča sodelovanje članov iz vsake države članice v vseh dejavnostih odbora, – uporabo teh znižanj najprej pri državah z najmanj prebivalci (Luksemburg, Ciper in Estonija). Komisija sprejema ta predlog skupaj s predlogom o sestavi Odbora regij. Podobnost razporeditve sedežev med državami članicami v obeh odborih bi bilo treba ohraniti. Komisija meni, da glede na to, da Pogodba določa reden pregled in ne predpisuje meril, na katerih bi lahko temeljila stalna metodologija, ne bi bilo primerno določiti metodologije, ki bi vnaprej določala prerazporeditev sedežev v primeru nove širitve. 3.3 Začetek veljavnosti Komisija predlaga, naj Svet odloži začetek veljavnosti tega sklepa do dneva po izteku sedanjega mandata odbora. Če se začetek veljavnosti ne odloži, bi člen 23(2) Akta o pogojih pristopa Republike Hrvaške pomenil, da začasno povečanje na 353 članov od dneva začetka veljavnosti predlaganega sklepa ne bi bilo več zakonito. 2014/0129 (NLE) Predlog SKLEP SVETA o določitvi sestave Ekonomsko-socialnega odbora SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 301 Pogodbe, ob upoštevanju predloga Evropske komisije, ob upoštevanju naslednjega: (1) Člen 300(2) Pogodbe o delovanju Evropske unije določa, da Ekonomsko-socialni odbor sestavljajo predstavniki organizacij delodajalcev, delojemalcev in drugi predstavniki civilne družbe. (2) Člen 301 Pogodbe o delovanju Evropske unije določa, da sestavo Ekonomsko-socialnega odbora določi Svet. Število članov ne sme preseči 350. (3) V čim večji meri bi bilo treba ohraniti sedanje ravnotežje v sestavi Ekonomsko-socialnega odbora, saj je rezultat zaporednih medvladnih konferenc. (4) Da se do izteka mandata sedanjih članov omogoči sestava Ekonomsko-socialnega odbora v skladu s členom 23 Akta o pogojih pristopa Republike Hrvaške, bi bilo treba začetek veljavnosti tega sklepa odložiti do navedenega datuma – SPREJEL NASLEDNJI SKLEP: Člen 1 Število članov Ekonomsko-socialnega odbora je naslednje: Belgija 12 Bolgarija 12 Češka 12 Danska 9 Nemčija 24 Estonija 6 Irska 9 Grčija 12 Španija 21 Francija 24 Hrvaška 9 Italija 24 Ciper 5 Latvija 7 Litva 9 Luksemburg 5 Madžarska 12 Malta 5 Nizozemska 12 Avstrija 12 Poljska 21 Portugalska 12 Romunija 15 Slovenija 7 Slovaška 9 Finska 9 Švedska 12 Združeno kraljestvo 24. Člen 2 Ta sklep začne veljati na datum po dnevu, ko se izteče mandat sedanjih članov Ekonomsko-socialnega odbora. V Bruslju, Za Svet Predsednik